**Akademisk frihet og demokrati**

Den akademiske friheten og demokratiet er stadig under angrep. Studenter og akademikere over hele verden opplever at det akademiske ytringsrommet innskrenkes. Mange opplever å bli forfulgt, straffet og fratatt muligheten til utdanning på bakgrunn av etnisitet, religiøs overbevisning, legning, politisk standpunkt og tilhørighet, kjønn og andre personlige egenskaper.

Mange studenter og akademikere opplever også å bli fratatt muligheten til å påvirke egen studie- og arbeidshverdag. Sanksjoner blir brukt mot de som taler mot eget regime, eller på andre måter bruker ytringsfriheten til å stå opp for menneskerettighetene.

Rett til utdanning er ikke bare avgjørende for samfunnsutvikling, det er også en nødvendighet for fri utfoldelse og menneskerettigheter. Utdanningsinstitusjoner skal være plasser for trygghet, frihet og fri utfoldelse. Høyere utdanningsinstitusjoner skal være samfunnsaktører som promoterer akademisk frihet, ytringsfrihet og demokrati.

Studentorganisasjonen i Agder mener at retten og tilgangen til utdanning er en universell menneskerett, og at alle studenter har rett til en trygg og fri utdanning.

**Studentorganisasjonen i Agder krever at:**

* Universitetet i Agder støtter opp om Students at Risk og Scholars at Risk, og jobber for en fast forankring av ordningene
* Universitetet i Agder avslutter institusjonelle avtaler med land som begår alvorlige brudd på folkeretten
* Universitetet i Agder skal støtte initiativ som fremmer høyere utdanning og gjenreisning av utdanningsinstitusjoner i krigs- og konfliktherjede områder
* Universitetet i Agder støtter opp om SAIH sitt arbeid for beskyttelse av studenter og studenters rettigheter

Vedtatt av Studentparlamentet 22.05.24